אסא ליפשיץ

אסא ליפשיץ (12 בפברואר 1933 – 29 בנובמבר 2021) היה כימאי פיזיקלי ישראלי ופרופסור אמריטוס במכון לכימיה באוניברסיטה העברית בירושלים. מומחה לחקר הכימיה של שרפות, ממייסדי חוג הפרופסורים לחוסן מדיני וכלכלי ולימים יושב הראש שלו.

== ראשית חייו ==
אסא ליפשיץ נולד בתל אביב, בן לנחום לייב ליפשיץ<ref></ref> וחסיה לבית גורדון.<ref></ref> דודו היה המהנדס זלמן ליף.

את לימודי התיכון עשה בעירוני א'. הוא וארבעה מחבריו, בהם יהושע יורטנר וראול קופלמן, הקימו "מועדון כימיה" ואף בנו מעבדת כימיה ביתית. שירת בצה"ל בשנים 1951–1953.<ref name=":0"></ref>

== פועלו המדעי ==
עם שחרורו מצה"ל, החל ליפשיץ את לימודיו לתואר שני בפיזיקה ובכימיה (במסלול ישיר) באוניברסיטה העברית בירושלים. מיד לאחר מכן, המשיך ללימודי תואר שלישי בהנחיית פרופ' ברטה פרלמוטר-הימן.<ref name=":0" />

ב-1961 נסע ליפשיץ לארצות הברית ושימש כעמית בתר-דוקטורט באוניברסיטת קורנל, בהנחיית פרופ' סיימון ה' באואר. ב-1963 שב לישראל והצטרף לשורות המכון לכימיה באוניברסיטה העברית.<ref name=":1"></ref> ב-1971 התמנה לפרופסור חבר<ref></ref> וב-1977 לפרופסור מן המניין.<ref name=":1" />

בשנים 1979–1982 כיהן כראש המחלקה לכימיה פיזיקלית, וב-1982–1986, כראש המכון לכימיה. ב-1992–1995 שימש כראש האגודה הישראלית לחקר השרפה וכראש הסקטור הישראלי של מכון השרפה הבינלאומי,<ref name=":1" /> שהוא נמנה עם חבריו משך שנים רבות.

הוא היה חבר בוועד המנהל הבינלאומי של הסימפוזיון הדו-שנתי בנושא גלי הלם וצינורות הלם, של הסימפוזיון האסייתי-פסיפי הבינלאומי בנושא שרפה והשמשת אנרגיה, וכן בצוותי העריכה של שני עיתונים מדעיים בתחומי מחקרו. ב-1979 כיהן יחד עם פרופ' יוסף רום כיושב הראש של הסימפוזיון הבינלאומי לגלי הלם וצינורות הלם, שנערך בירושלים.<ref name=":1" />

ליפשיץ שהה כפרופסור אורח באוניברסיטת רייט באוהיו וכפרופסור מחקר באוניברסיטת לידס, וכמדען אורח בבסיס חיל האוויר רייט-פטרסון , במעבדות הלאומיות ארגון ובאוניברסיטת קורנל.<ref name=":1" />

מלבד אלה, שימש כיושב ראש ארגון הסגל האקדמי הבכיר באוניברסיטה העברית (1994–1999) וכראש המועצה המתאמת של ארגוני סגל (1999–2003).<ref name=":1" />

במרוצת השנים פרסם ליפשיץ מעל 150 מאמרים מדעיים. עם תלמידיו נמנים הפרופסורים אלכסנדר בורקט מהטכניון ומייקל פרנקלך מאוניברסיטת קליפורניה בברקלי.

מחקרו של ליפשיץ התמקד בלמידת תגובות בפאזה גזית בטמפרטורה גבוהה, תוך שימוש בטכניקות של צינורות הלם וסימולציות מחשב של מערכות תגובה מורכבות. בנוסף, היה מעורב בחישובי כימיה קוונטית של משטחי אנרגיה, מסלולי תגובה, תורת מצב מעבר וחצייה בין-מערכתית. עסק גם בתהליכי שרפה בטמפרטורה גבוהה, מנגנוני קינטיקה כימית של איזומריזציות תרמיות, דה-קומפוזיציות, הצתות ופיצוצים.<ref name=":1" /><ref></ref>

== פעילות פוליטית ==
לאורך שנותיו באקדמיה, הזדהה ליפשיץ כאיש ימין,<ref></ref><ref></ref> ובשנות ה-80 תמך בהקמת ממשלת האחדות הלאומית<ref></ref> וקרא להפסקת הוויכוחים סביב אופן ניהולה של מלחמת לבנון הראשונה. כמו כן, היה פעיל בקליטת עלייה מברית המועצות.<ref></ref> ב-1988 נמנה עם הגרעין המייסד של חוג הפרופסורים לחוסן מדיני וכלכלי, ועמד בראשו<ref></ref> בשנים 1989–1991.

== חיים אישיים ==
ב-1958 נישא לחוה לבית וולף,<ref></ref> אותה הכיר בלימודיו. לימים, חוה הייתה אף היא לפרופסור לכימיה ולמומחית בעלת שם עולמי לספקטרומטריית מסה. השניים היו נשואים קרוב ליובל שנים, עד לפטירתה. לאחר מכן, היה בן זוגה של קרולינה אייזן.<ref name=":2"></ref>

לאסא וחוה ליפשיץ נולדו בן ושתי בנות: רון ליפשיץ, פרופסור לפיזיקה באוניברסיטת תל אביב; אורנה ליפשיץ-בקמן, מעצבת אופנה; דנה ליפשיץ, אדריכלית. התגורר כל חייו הבוגרים בשכונת ניות בירושלים, ונטמן בהר המנוחות.<ref name=":2" />

== ספרו ==
<div style="direction: ltr;">
Assa Lifshitz, Shock Waves in Chemistry, Michigan State University (1981). 
</div>

== קישורים חיצוניים ==
* [https://web.archive.org/web/20090704141346/http://chemistry.huji.ac.il/~assa/ האתר הרשמי של אסא ליפשיץ (מאוחזר, באנגלית)]
* [https://www.researchgate.net/scientific-contributions/Assa-Lifshitz-38492631 אסא ליפשיץ], באתר ResearchGate

== הערות שוליים ==

קטגוריה:כימאים ישראלים
קטגוריה:בוגרי תיכון עירוני א' (תל אביב)
קטגוריה:בוגרי האוניברסיטה העברית בירושלים
קטגוריה:בעלי תואר דוקטור מהאוניברסיטה העברית בירושלים
קטגוריה:סגל האוניברסיטה העברית בירושלים: כימיה
קטגוריה:משפחת ליף
קטגוריה:ישראלים שנולדו ב-1933
קטגוריה:ישראלים שנפטרו ב-2021